𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫

𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫 (𑐥𑑂𑐬𑐵𑐔𑐷𑐣 𑐩𑐶𑐳𑑂𑐬 𑐨𑐵𑐳𑐫𑑂 : rꜥ-ms-sw , Rīꜥa-masē-sə, 𑐥𑑂𑐬𑐵𑐔𑐷𑐣 𑐩𑐶𑐳𑑂𑐬𑐫𑐵 𑐄𑐔𑑂𑐔𑐵𑐬𑐞 : [ ɾiːʕamaˈseːsə ]; 𑐖𑐣𑑂𑐩 𑑑𑑓𑑐𑑓 𑐂𑐥𑐹, 𑐩𑐺𑐟𑑂𑐫𑐸 𑑑𑑒𑑑𑑓 𑐂𑐥𑐹) 𑐕𑐩𑑂𑐴 𑐥𑑂𑐬𑐵𑐔𑐷𑐣 𑐩𑐶𑐳𑑂𑐬𑐫𑐵 𑐦𑐵𑐬𑑀 (𑐱𑐵𑐳𑐎 𑐰𑐵 𑐖𑐸𑐖𑐸) 𑐏𑑋 𑐥𑑂𑐬𑐵𑐔𑐷𑐣 𑐩𑐶𑐳𑑂𑐬𑐫𑐵 𑑑𑑙𑐐𑐹 𑐬𑐵𑐖𑐰𑑄𑐱𑐫𑐵 𑐰𑐫𑑂𑐎𑑅 𑐳𑑂𑐰𑐩𑑂𑐴𑐩 𑐦𑐵𑐬𑑀 𑐏𑑋 𑐗𑐶𑐣𑑂𑐔𑑂𑐫𑐵𑐐𑐸 𑐬𑐵𑐖𑐰𑑄𑐱𑐫𑐵 𑐠𑐸𑐚𑐩𑑀𑐳 𑐟𑐺𑐟𑐷𑐫 𑐣𑐵𑐥𑑄 𑐰𑐫𑑂𑐎𑑅𑐫𑐵𑐟 𑐥𑑂𑐬𑐵𑐫𑑅 𑐣𑑂𑐴𑐸𑐐𑐸 𑐬𑐵𑐖𑐰𑑄𑐱𑐫𑐵 𑐡𑐎𑐮𑐫𑑂 𑐩𑐴𑐵𑐣, 𑐡𑐎𑐮𑐫𑑂 𑐣𑐵𑑄𑐖𑐵𑑅𑐩𑑂𑐴 𑐰 𑐡𑐎𑐮𑐫𑑂 𑐱𑐎𑑂𑐟𑐶𑐱𑐵𑐮𑐷 𑐦𑐵𑐬𑑀𑐫𑐵 𑐬𑐸𑐥𑐫𑑂 𑐎𑐵𑐫𑐾𑐐𑐸 𑐫𑐵𑑋 𑐣𑑂𑐴𑐸𑐐𑐸 𑐬𑐵𑐖𑐰𑑄𑐱𑐎𑐵𑐮 𑐥𑑂𑐬𑐵𑐔𑐷𑐣 𑐩𑐶𑐳𑑂𑐬𑐫𑐵 𑐡𑐎𑐮𑐫𑑂 𑐱𑐎𑑂𑐟𑐶𑐱𑐵𑐮𑐷 𑐃 𑐏𑑋 𑐰𑐫𑑂𑐎𑑅𑐫𑐵𑐟 𑐥𑑂𑐬𑐵𑐔𑐷𑐣 𑐩𑐶𑐳𑑂𑐬𑐫𑐵 𑐡𑐎𑐮𑐫𑑂 𑐳𑐦𑐮 𑐫𑑀𑐡𑑂𑐢𑐵 𑐦𑐵𑐬𑑀 𑐩𑐢𑑂𑐫𑐾 𑐕𑐩𑑂𑐴 𑐢𑐎𑐵𑑅 𑐣𑑄 𑐩𑑂𑐴𑐳𑐷𑐎𑐶𑐐𑐸 𑐫𑐵𑑋 𑐰𑐫𑑂𑐎𑐮𑑄 𑑑𑑕 𑐳𑑂𑐰𑐫𑐵 𑐀𑐥𑑂𑐰 𑐳𑐿𑐣𑑂𑐫 𑐀𑐨𑐶𑐫𑐵𑐣 𑐣𑑂𑐴𑑂𑐫𑐵𑐎𑐵𑐡𑐶𑐮𑑋 𑐎𑐡𑐾𑐱𑐫𑐵 𑐫𑐸𑐡𑑂𑐢𑐫𑐵𑐟 𑐟𑑂𑐰𑑅𑐟𑐵𑑅, 𑐰𑐫𑑂𑐎𑐮𑑄 𑐳𑐎𑐮 𑐳𑐿𑐣𑑂𑐫 𑐀𑐨𑐶𑐫𑐵𑐣𑐫𑑂 𑐳𑑂𑐥𑐲𑑂𑐚 𑐎𑐠𑑄 𑐟𑑂𑐫𑐵𑐎𑐮𑑋 𑐎𑐡𑐾𑐱𑐫𑐵 𑐫𑐸𑐡𑑂𑐢 𑐢𑐵𑑅𑐳𑐵 𑐐𑐟𑐶𑐬𑑀𑐢𑐫𑑂 𑐎𑑂𑐰𑐔𑐵𑐮 𑐰 𑐳𑐸𑑄 𑐴𑐾 𑐣𑐶𑐱𑑂𑐔𑐶𑐟 𑐰𑐶𑐖𑐾𑐟𑐵 𑐩𑐖𑐸𑑋

𑐥𑑂𑐬𑐵𑐔𑐷𑐣 𑐐𑑂𑐬𑐷𑐎 𑐳𑑂𑐬𑑀𑐟𑐫𑑂 𑐰𑐫𑑂𑐎𑑅𑐫𑐵𑐟 𑐌𑐖𑐶𑐩𑐣𑑂𑐜𑐶𑐫𑐵𑐳 (Ozymandias) 𑐢𑐎𑐵𑑅 𑐩𑑂𑐴𑐳𑐷𑐎𑐵𑐟𑐮𑑋 𑐠𑑂𑐰 𑐣𑐵𑑄 𑐰𑐫𑑂𑐎𑑅𑐫𑐵 𑐂𑐖𑐶𑐥𑑂𑐳𑐶𑐫𑐣 𑐨𑐵𑐲𑐵𑐫𑐵 𑐱𑐵𑐳𑐣 𑐣𑐵𑑄 𑐄𑐳𑐬𑐩𑐵𑐟𑑂𑐬𑐾 𑐳𑐾𑐟𑐾𑐥𑐾𑐣𑑂𑐬𑐾 (Usermaatre Setepenre)𑐫𑐵 𑐣𑑂𑐴𑐵𑐥𑐵𑑄𑐐𑐸 𑐨𑐵𑐐𑑄 𑐠𑑂𑐰 𑐣𑐵𑑄 𑐰𑑅𑐐𑐸 𑐏𑑋 𑐬𑐵𑐩𑐳𑐶𑐖𑐫𑐵𑐟 𑐰𑐫𑑂𑐎𑑅𑐢𑐸𑑄𑐎𑐵𑐫𑐵 𑐄𑐟𑑂𑐟𑐬𑐵𑐢𑐶𑐎𑐵𑐬𑐷 𑐦𑐵𑐬𑑀 𑐰 𑐩𑐶𑐳𑑂𑐬𑐫𑐵 𑐩𑐣𑐸𑐟𑐾𑐳𑑄 "𑐩𑐴𑐵𑐣𑑂 𑐥𑐸𑐬𑑂𑐏𑐵" 𑐣𑑄 𑐢𑐵𑐂𑑋

𑐠𑑅𑐐𑐸 𑐱𑐵𑐳𑐣𑐎𑐵𑐮𑐫𑐵 𑐥𑑂𑐬𑐵𑐬𑐩𑑂𑐨𑐶𑐎 𑐨𑐵𑐐𑐫𑑂 𑐰𑐫𑑂𑐎𑐮𑑄 𑐣𑐐𑐬, 𑐡𑐾𑐐𑑅 𑐰 𑐳𑑂𑐩𑐵𑐬𑐎 𑐡𑐫𑐾𑐎𑐾𑐐𑐸 𑐖𑑂𑐫𑐵𑐫𑑂 𑐢𑑂𑐫𑐵𑐣 𑐧𑐶𑐫𑐵𑐡𑐶𑐮𑑋 𑐣𑐵𑐂𑐮 𑐜𑐾𑐮𑑂𑐚𑐵𑐫𑑂 𑐥𑐶-𑐬𑐵𑐩𑐳𑐶𑐖 𑐣𑐐𑐬 𑐥𑐮𑐶𑐳𑑂𑐠𑐵 𑐫𑐵𑐫𑐾𑐢𑐸𑑄𑐎𑐵 𑐰𑐫𑑂𑐎𑐮𑑄 𑐠𑑂𑐰 𑐣𑐐𑐬𑐫𑐵𑐟 𑐩𑐶𑐳𑑂𑐬𑐫𑐵 𑐣𑑂𑐴𑐸𑐐𑐸 𑐬𑐵𑐖𑐢𑐵𑐣𑐷𑐫𑐵 𑐬𑐸𑐥𑐫𑑂 𑐑𑑀𑐲𑐞𑐵 𑐫𑐵𑐣𑐵𑐡𑐶𑐮 𑐰 𑐳𑐶𑐬𑐶𑐫𑐵𑐫𑑂 𑐠𑑅𑐐𑐸 𑐀𑐨𑐶𑐫𑐵𑐣𑐫𑐵 𑐣𑐶𑑄𑐟𑐶𑑄 𑐩𑐹 𑐳𑐵𑐩𑐬𑐶𑐎 𑐎𑐾𑐣𑑂𑐡𑑂𑐬𑐫𑐵 𑐬𑐸𑐥𑐫𑑂 𑐕𑑂𑐫𑐮𑐵𑐡𑐶𑐮𑑋 𑐬𑐵𑐩𑐳𑐶𑐖𑑄 𑐮𑐾𑐨𑐵𑐣𑑂𑐟𑐫𑑂 𑐫𑐎𑑂𑐰 𑐳𑐿𑐣𑑂𑐫 𑐀𑐨𑐶𑐫𑐵𑐣𑐫𑐵 𑐣𑐾𑐟𑐺𑐟𑑂𑐰 𑐫𑐵𑐣𑐵𑐡𑐶𑐮, 𑐐𑐣 𑐰𑐫𑑂𑐎𑐮𑑄 𑐎𑐣𑐵𑐣 𑐰 𑐦𑐶𑐣𑐶𑐳𑐶𑐫𑐵𑐫𑑂 𑐩𑐶𑐳𑑂𑐬𑐫𑐵 𑐣𑐶𑐫𑐣𑑂𑐟𑑂𑐬𑐞 𑐥𑐸𑐣𑑅𑐳𑑂𑐠𑐵𑐥𑐶𑐟 𑐫𑐵𑐣𑐵𑐡𑐶𑐮𑑋 𑐰𑐫𑑂𑐎𑐮𑑄 𑐣𑐹𑐧𑐶𑐫𑐵𑐫𑑂 𑐣𑑄 𑐫𑐎𑑂𑐰 𑐀𑐨𑐶𑐫𑐵𑐣𑐫𑐵 𑐣𑐾𑐟𑐺𑐟𑑂𑐰 𑐫𑐵𑐣𑐵𑐡𑐶𑐮, 𑐠𑑂𑐰 𑐦𑐸𑐎𑑂𑐎𑑄 𑐧𑐾𑐟 𑐊𑐮-𑐰𑐵𑐮𑐷 𑐰 𑐐𑐾𑐬𑑂𑐦 𑐴𑐸𑐳𑐾𑐣𑐫𑑂 𑐱𑐶𑐮𑐵𑐮𑐾𑐏𑐫𑑂 𑐮𑐸𑐩𑑄𑐎𑐵𑐟𑑅𑐐𑐸 𑐡𑐸𑑋 𑐰𑐫𑑂𑐎𑐮𑑄 𑐠𑑅𑐐𑐸 𑐱𑐵𑐳𑐣𑐎𑐵𑐮𑐫𑑂 𑐀𑐨𑐹𑐟𑐥𑐹𑐬𑑂𑐰 𑐬𑐸𑐥𑑄 𑐗𑐶𑑄𑐳𑑂𑐰𑑄𑐐𑐹 𑐰𑐵 𑐗𑐶𑑄𑐥𑑂𑐫𑑄𑐐𑐸 𑐳𑐾𑐡 𑐣𑐏𑑅 𑐴𑐣𑐵𑐡𑐶𑐮𑑋 𑐠𑑂𑐰 𑐮𑑂𑐫𑐵 𑐩𑐾𑐩𑐾𑐥𑐶𑑄 𑐦𑐵𑐬𑑀𑐟 𑐳𑑂𑐰𑐫𑐵 𑐀𑐥𑑂𑐰 𑐏𑑋

𑐰𑐫𑑂𑐎𑑅 𑐩𑐡𑐸𑐧𑐶𑐮𑐾 𑐰𑐫𑑂𑐎𑑅 𑑙𑑐 𑐰𑐵 𑑙𑑑 𑐡𑑃 𑐡𑐹𑐐𑐸 𑐀𑐣𑐸𑐩𑐵𑐣 𑐡𑐸𑑋 𑐰𑐫𑑂𑐎𑑅 𑐩𑐡𑐫𑐾𑐢𑐸𑑄𑐎𑐵 𑐰𑐫𑑂𑐎𑑅𑐫𑐵 𑐥𑐵𑐬𑑂𑐠𑐶𑐰 𑐩𑑂𑐴𑐫𑐵𑐟 𑐖𑐸𑐖𑐸𑐥𑐶𑐣𑐶𑐐𑐸 𑐳𑑂𑐰𑐣𑐶𑐐𑐮𑐫𑑂 𑐔𑑂𑐰𑑄𑐐𑐸 𑐕𑐐𑐹 𑐳𑐩𑐵𑐢𑐶𑐂 (KV7) 𑐠𑐸𑐣𑐵𑐧𑐶𑐮; 𑐰𑐫𑑂𑐎𑑅𑐫𑐵 𑐩𑑂𑐴 𑐮𑐶𑐥𑐵 𑐬𑑀𑐫𑐮 𑐎𑑂𑐫𑐵𑐔𑐫𑑂 𑐳𑑂𑐠𑐵𑐣𑐵𑐣𑑂𑐟𑐬𑐞 𑐫𑐵𑐟𑑋 𑐠𑐣 𑐰𑐫𑑂𑐎𑑅𑐫𑐵 𑐀𑐳𑑂𑐠𑐶-𑐩𑑂𑐴 𑐥𑐸𑐬𑐵𑐟𑐟𑑂𑐰𑐰𑐶𑐡𑑂𑐟𑐾𑐳𑑄 𑐳𑐣𑑂 𑑑𑑘𑑘𑑑𑐂 𑐮𑐸𑐂𑐎𑐮𑑋 𑐬𑐵𑐩𑐳𑐶𑐖𑐫𑐵 𑐩𑐩𑐷 (𑐩𑑂𑐴) 𑐁𑑅 𑐎𑐵𑐂𑐬𑑀 𑐣𑐐𑐬𑐫𑑂 𑐔𑑂𑐰𑑄𑐐𑐸 𑐩𑐶𑐳𑑂𑐬 𑐳𑐨𑑂𑐫𑐟𑐵𑐫𑐵 𑐬𑐵𑐲𑑂𑐚𑑂𑐬𑐶𑐫 𑐳𑑄𑐐𑑂𑐬𑐴𑐵𑐮𑐫𑐫𑑂 𑐧𑑂𑐰𑐫𑐵𑐟𑑅𑐐𑐸 𑐡𑐸𑑋

𑐧𑐵𑐮𑑂𑐫𑐎𑐵𑐮
𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫 𑐬𑐵𑐖𑐎𑐸𑐩𑐵𑐬𑐫𑐵 𑐬𑐸𑐥𑐫𑑂 𑐖𑐣𑑂𑐩 𑐖𑐹𑐐𑐸 𑐩𑐏𑐸𑑋 𑐰𑐫𑑂𑐎𑑅𑐫𑐵 𑐀𑐖𑐵 𑐬𑐵𑐩𑐳𑐶𑐖 𑐥𑑂𑐬𑐠𑐩 𑐦𑐵𑐬𑑀 𑐴𑑀𑐬𑐾𑐩𑐴𑐾𑐧𑐫𑐵 𑐱𑐵𑐳𑐣𑐎𑐵𑐮𑐫𑑂 𑐰𑐖𑐷𑐬 𑐰 𑐳𑐿𑐣𑐶𑐎 𑐀𑐢𑐶𑐎𑐵𑐬𑐷 𑐏, 𑐐𑐸𑐩𑑂𑐴𑐾𑐳𑑂𑐫𑐵𑑄 𑐬𑐵𑐩𑐳𑐶𑐖 𑐥𑑂𑐬𑐠𑐩𑐫𑐵𑐟 𑐠𑑅𑐐𑐸 𑐄𑐟𑑂𑐟𑐬𑐵𑐢𑐶𑐎𑐵𑐬𑐷 𑐣𑐶𑐫𑐸𑐎𑑂𑐟 𑐫𑐵𑐟𑑋 𑐠𑑂𑐰 𑐂𑐮𑐫𑑂, 𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫 𑐠𑑂𑐫𑑄𑐩𑐠𑑂𑐫𑑄 𑐗𑐶𑑄𑐕𑐡𑑃 𑐡𑐸𑐩𑑂𑐴 𑐏𑑅𑑋

𑐬𑐵𑐩𑐳𑐶𑐖 𑐥𑑂𑐬𑐠𑐩𑐫𑐵 𑐩𑐺𑐟𑑂𑐫𑐸 𑐢𑐸𑑄𑐎𑐵 𑐰𑐫𑑂𑐎𑑅𑐫𑐵 𑐎𑐵𑐫𑑂 𑐳𑐾𑐟𑐷 𑐥𑑂𑐬𑐠𑐩 𑐖𑐸𑐖𑐸 𑐖𑐸𑐮 𑐰 𑐰𑐫𑑂𑐎𑑅𑐫𑐵 𑐎𑐵𑐫𑑂 𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫𑐫𑐵𑐟 𑐎𑐬𑐶𑐧 𑐗𑐶𑑄𑐳𑑂𑐰𑐡𑑃 𑐡𑐸𑐧𑐮𑐫𑑂 𑐬𑐵𑐖𑐎𑐸𑐩𑐵𑐬 𑐬𑐷𑐖𑐾𑐣𑑂𑐚𑐫𑐵 𑐬𑐸𑐥𑐫𑑂 𑐣𑐶𑐫𑐸𑐎𑑂𑐟 𑐫𑐵𑐟𑑋

𑐱𑐵𑐳𑐣𑐎𑐵𑐮
𑐬𑐵𑐩𑐳𑐶𑐖𑐫𑐵 𑐳𑐶𑑄𑐴𑐵𑐳𑐣𑐫𑑂 𑐔𑑂𑐰𑑄𑐐𑐸 𑐟𑐶𑐠𑐶 III 𑐱𑐾𑐩𑐸, 𑐣𑑂𑐴𑐶 𑑒𑑗 𑐎𑐠𑑄 𑐔𑑂𑐰𑐫𑐵𑐟𑑅𑐐𑐸 𑐡𑐸𑑋 𑐠𑑂𑐰 𑐟𑐶𑐠𑐶𑐫𑐵𑐟 𑐀𑐥𑑂𑐰 𑐂𑐖𑐶𑐥𑑂𑐚𑐮𑑀𑐖𑐶𑐲𑑂𑐚𑐟𑐾𑐳𑑄 𑐃𑐳𑐵𑐥𑐹𑐬𑑂𑐰 𑑓𑑑 𑐩𑐾 𑑑𑑒𑑗𑑙 𑐏 𑐢𑐎𑐵 𑐰𑐶𑐱𑑂𑐰𑐵𑐳 𑐫𑐵𑐂𑑋

𑐫𑐴𑐹𑐡𑐷 𑐂𑐟𑐶𑐴𑐵𑐳𑐎𑐵𑐬 𑐖𑑀𑐳𑐾𑐦𑐳𑑄 𑐠𑑅𑐐𑐸 𑐳𑐦𑐹 𑐎𑐣𑑂𑐚𑑂𑐬𑐵 𑐊𑐥𑐶𑐌𑐣𑐾𑐩(Contra Apionem)𑐫𑑂 𑐩𑐵𑐣𑐾𑐠𑑀𑐫𑐵 𑐊𑐖𑐶𑐥𑑂𑐚𑐶𑐫𑐵𑐎𑐵𑐫𑐵 𑐳𑑂𑐬𑑀𑐟 𑐡𑐸𑐠𑑂𑐫𑐵𑑅𑐐𑐸 𑐡𑐸𑑋 𑐠𑑂𑐰 𑐳𑑂𑐬𑑀𑐟 𑐎𑐠𑑄 𑐬𑐵𑐩𑐾𑐳𑐾𑐳 𑐡𑑂𑐰𑐶𑐟𑐷𑐫 ("𑐁𑐬𑑂𑐩𑐾𑐳𑐾𑐳 𑐩𑐶𑐫𑐵𑐩𑐸𑐣")𑐫𑐵 𑐱𑐵𑐳𑐣𑐎𑐵𑐮 𑑖𑑖 𑐡𑑃, 𑑒𑐮𑐵 𑐧𑐶𑐫𑐵𑐟𑑅𑐐𑐸 𑐡𑐸𑑋 𑐠𑑂𑐰 𑐏𑑃𑐫𑐵 𑐩𑐹𑐮𑐟𑑅 𑐥𑐾𑐥𑐶𑐬𑐳 𑐐𑐸𑐬𑑀𑐧 (Papyrus Gurob)𑐫𑐵 𑐎𑐸𑐔𑐵 L𑐫𑐵 𑐥𑐵𑐟𑑂𑐬𑑀𑑄 𑐥𑐸𑐲𑑂𑐚𑐶 𑐫𑐵𑐂, 𑐐𑐣 𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫𑐫𑐵 𑐡𑑃 𑑖𑑗, 𑑑 𑐀𑐏𑐾𑐟 𑐡𑐶𑑄 𑑑𑑘𑐫𑐵 𑐟𑐸𑐬𑐸𑐣𑑂𑐟 𑐮𑐶𑐥𑐵 𑐩𑐾𑐬𑑂𑐣𑐾𑐥𑑂𑐟𑐵𑐴 (𑐬𑐵𑐩𑐾𑐳𑐾𑐳 𑐡𑑂𑐰𑐶𑐟𑐷𑐫𑐫𑐵 𑐎𑐵𑐫𑑂) 𑐫𑐵 𑐡𑑃 𑑑, 𑐡𑑂𑐰𑐶𑐟𑐷𑐫 𑐀𑐏𑐾𑐟 𑐡𑐶𑑄 𑑑𑑙 𑐡𑐸𑑋 𑐠𑑂𑐰 𑐎𑐠𑑄 𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫 𑐰𑐫𑑂𑐎𑑅𑐫𑐵𑐐𑐸 𑑖𑑗 𑐎𑑂𑐰𑑅𑐐𑐸 𑐱𑐵𑐳𑐣𑐎𑐵𑐮𑐫𑐵 𑐡𑑃𑐫𑑂 𑐎𑐬𑐶𑐧 𑐣𑐶𑐮𑐵𑐫𑑂 𑐩𑐡𑐫𑐵𑐡𑐶𑐮𑑋

𑐳𑐣𑑂 𑑑𑑙𑑙𑑔𑐫𑑂 𑐊𑐖𑐾 𑐥𑐾𑐜𑐾𑐣𑑄 𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫𑐫𑐵 𑐩𑐺𑐟𑑂𑐫𑐸 𑐡𑑂𑐰𑐶𑐟𑐷𑐫 𑐀𑐏𑐾𑐟 𑐣𑑂𑐴𑐶 𑑓 𑐰 𑐡𑑂𑐰𑐶𑐟𑐷𑐫 𑐀𑐏𑐾𑐟 𑐣𑑂𑐴𑐶 𑑑𑑓 𑐡𑐠𑐸𑐂 𑐠𑐾𑐧𑐣 𑐐𑑂𑐬𑐵𑐦𑐶𑐚𑑀 (Theban graffito) 𑑘𑑕𑑔+𑑘𑑕𑑕 𑐫𑐵 𑐁𑐢𑐵𑐬𑐫𑑂 𑐩𑐺𑐟𑑂𑐫𑐸 𑐖𑐹𑐐𑐸 𑐥𑑂𑐬𑐳𑑂𑐟𑐵𑐰 𑐟𑑅𑐐𑐸 𑐡𑐸, 𑐠𑑂𑐰 𑐩𑐾𑐬𑑂𑐣𑐾𑐥𑑂𑐟𑐵𑐴𑐫𑐵 𑐡𑑃 𑑑 II 𑐀𑐏𑐾𑐟 𑐣𑑂𑐴𑐶 𑑒 𑐫𑐵 𑐧𑐬𑐵𑐧𑐬 𑐡𑐸𑑋

𑐳𑐿𑐣𑑂𑐫 𑐀𑐨𑐶𑐫𑐵𑐣
𑐠𑑅𑐐𑐸 𑐖𑐷𑐰𑐣𑐫𑐵 𑐳𑐸𑐬𑐸𑐂 𑐴𑐾 𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫𑑄 𑐣𑑂𑐴𑐵𑐥𑐵 𑐣𑑂𑐫𑐸𑐧𑐶𑐫𑐣 𑐰 𑐴𑐶𑐟𑑂𑐟𑐵𑐂𑐟𑐟𑐾𑐐𑐸 𑐮𑑂𑐴𑐵𑐟𑐫𑑂 𑐮𑐵𑑅𑐐𑐸 𑐨𑐹𑐨𑐵𑐐𑐫𑐵𑐟 𑐥𑐸𑐣𑑅𑐳𑑂𑐠𑐵𑐥𑐣𑐵 𑐫𑐵𑐫𑐾𑐟 𑐰 𑐂𑐖𑐶𑐥𑑂𑐚𑐫𑐵 𑐳𑐷𑐩𑐵 𑐳𑐸𑐬𑐎𑑂𑐲𑐶𑐟 𑐫𑐵𑐫𑐾𑐟 𑐫𑐎𑑂𑐰 𑐀𑐨𑐶𑐫𑐵𑐣 𑐣𑑂𑐴𑑂𑐫𑐵𑐎𑐮𑑋 𑐰𑐫𑑂𑐎𑐮𑑄 𑐕𑐸𑑄 𑐣𑑂𑐫𑐸𑐧𑐶𑐫𑐵𑐩𑐶 𑐰𑐶𑐡𑑂𑐬𑑀𑐴𑐫𑐵𑐟 𑐡𑐩𑐣 𑐫𑐵𑐫𑐾𑐐𑐸 𑐰 𑐮𑐶𑐧𑐶𑐫𑐵𑐫𑑂 𑐀𑐨𑐶𑐫𑐵𑐣 𑐣𑑂𑐴𑑂𑐫𑐵𑐎𑐾𑐐𑐸 𑐖𑑂𑐫𑐵 𑐣𑑄 𑐫𑐵𑐣𑐵𑐡𑐶𑐮𑑋 𑐰𑐫𑑂𑐎𑑅𑐫𑐵 𑐱𑐵𑐳𑐣𑐎𑐵𑐮𑐫𑑂 𑐂𑐖𑐶𑐥𑑂𑐚𑐫𑐵 𑐳𑐾𑐣𑐵𑐫𑑂 𑐎𑐬𑐶𑐧 𑑑 𑐮𑐏 𑐩𑐣𑐸𑐟 𑐡𑐸𑐐𑐸 𑐀𑐣𑐸𑐩𑐵𑐣 𑐡𑐸: 𑐠𑑂𑐰 𑐕𑐐𑐹 𑐨𑐫𑐵𑐣𑐎 𑐱𑐎𑑂𑐟𑐶 𑐏 𑐐𑐸𑐎𑐶𑐫𑐵𑐟 𑐰𑐫𑑂𑐎𑐮𑑄 𑐂𑐖𑐶𑐥𑑂𑐚𑐫𑐵 𑐥𑑂𑐬𑐨𑐵𑐰𑐫𑐵𑐟 𑐧𑐮𑑂𑐮𑐵𑐎𑐾𑐟 𑐕𑑂𑐫𑐾𑐮𑐵𑐡𑐶𑐮𑑋

𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫𑐫𑐵 𑐳𑐿𑐣𑑂𑐫 𑐀𑐨𑐶𑐫𑐵𑐣 𑐠𑑂𑐰 𑐎𑐠𑑄 𑐡𑐸:
𑐱𑐾𑐬𑑂𑐜𑐾𑐣 𑐳𑐩𑐸𑐡𑑂𑐬𑐷 𑐜𑐵𑐎𑐹𑐟 𑐰𑐶𑐬𑐸𑐡𑑂𑐢𑐫𑐵 𑐴𑑅𑐟𑐵𑑅
𑐠𑑅𑐐𑐸 𑐱𑐵𑐳𑐣𑐫𑐵 𑐣𑐶𑐐𑐹𑐐𑐸 𑐡𑑃𑐫𑑂 𑐬𑐵𑐩𑐾𑐳𑐶𑐳 𑐡𑑂𑐰𑐶𑐟𑐷𑐫𑑄 𑐂𑐖𑐶𑐥𑑂𑐚𑐫𑐵 𑐨𑐹𑐩𑐢𑑂𑐫𑐳𑐵𑐐𑐬𑐷𑐫 𑐟𑐚𑐫𑑂 𑐡𑐸𑐥𑐶𑑄 𑐱𑐾𑐬𑑂𑐜𑐾𑐣 𑐳𑐩𑐸𑐡𑑂𑐬𑐷 𑐜𑐵𑐎𑐹𑐟𑐫𑑂𑐟 𑐣𑐶𑐬𑑂𑐞𑐵𑐫𑐎 𑐬𑐸𑐥𑑄 𑐧𑐸𑐎𑐵𑑅 𑐂𑐖𑐶𑐥𑑂𑐚𑐫𑑂 𑐳𑐩𑐸𑐡𑑂𑐬𑐷 𑐩𑐵𑐬𑑂𑐐𑐫𑑂 𑐰𑐣𑐷𑐐𑐸 𑐩𑐵𑐮𑐧𑐵𑐴𑐎 𑐮𑑅𑐏𑑅𑐫𑐵 𑐮𑑄 𑐳𑐸𑐬𑐎𑑂𑐲𑐶𑐟 𑐫𑐵𑐣𑐵𑐡𑐶𑐮𑑋 𑐱𑐾𑐬𑑂𑐜𑐾𑐣 𑐩𑐣𑐸𑐟 𑐳𑐩𑑂𑐨𑐰𑐟𑑅 𑐁𑐫𑑀𑐣𑐶𑐫𑐵𑐫𑐵 𑐟𑐚, 𑐡𑐎𑑂𑐲𑐶𑐞𑐥𑐱𑑂𑐔𑐶𑐩 𑐊𑐣𑐵𑐟𑑀𑐮𑐶𑐫𑐵 𑐰𑐵 𑐳𑐵𑐬𑑂𑐜𑐶𑐣𑐶𑐫𑐵 𑐚𑐵𑐥𑐸𑐫𑐵𑐥𑐶𑑄 𑐩𑐣𑐹𑐟 𑐏𑑋 𑐬𑐵𑐩𑐳𑐶𑐖𑑄 𑐳𑐩𑐸𑐡𑑂𑐬𑐷 𑐟𑐚𑐫𑐵 𑐬𑐞𑐣𑐷𑐟𑐶𑐎 𑐠𑐵𑐳𑐫𑑂 𑐳𑐿𑐣𑐶𑐎 𑐰 𑐖𑐴𑐵𑐖 𑐟𑐫𑐵 𑐢𑐿𑐬𑑂𑐫𑐟𑐵𑐥𑐹𑐬𑑂𑐰𑐎 𑐳𑐩𑐸𑐡𑑂𑐬𑐷 𑐜𑐵𑐎𑐹𑐟𑐾𑐟 𑐥𑐶𑐫𑐵𑐔𑑂𑐰𑐣𑑋 𑐜𑐵𑐎𑐹𑐟𑐾𑐳𑑄 𑐖𑐴𑐵𑐖 𑐏𑐣𑐵𑑅 𑐳𑐵𑐩𑐵𑐣 𑐮𑐵𑐎𑐵𑑅 𑐎𑐵𑐫𑐾𑐟𑑅 𑐁𑐎𑑂𑐬𑐩𑐞 𑐫𑐵𑐟𑑋 𑐠𑐠𑐾 𑐰𑑅𑐥𑐶𑑄 𑐜𑐵𑐎𑐹𑐟𑐾𑐟 𑐳𑐩𑐸𑐡𑑂𑐬𑐷 𑐫𑐸𑐡𑑂𑐢𑐫𑑂 𑐎𑐸𑐱𑐮𑐟𑐵𑐥𑐹𑐬𑑂𑐰𑐎 𑐧𑐸𑐎𑐸𑐳𑐾𑑄 𑐩𑐶𑐳𑑂𑐬𑐫𑐵 𑐳𑐾𑐣𑐵𑑄 𑐦𑐸𑐎𑑂𑐎 𑐮𑑂𑐫𑑄𑐥𑐶𑑄 𑐜𑐵𑐎𑐹𑐟𑐾𑐟 𑐖𑑂𑐰𑐣𑑋 𑐟𑐣𑐶𑐳𑐫𑐵 𑐕𑐐𑐹 𑐱𑐶𑐮𑐵𑐥𑐟𑑂𑐬𑐫𑑂 𑐂𑐥𑐶𑑄 (𑐬𑐵𑐩𑐳𑐶𑐖𑐫𑐵 𑐳𑐾𑐣𑐵) "𑐳𑐩𑐸𑐡𑑂𑐬𑐫𑐵 𑐡𑐠𑐸𑐂 𑐠𑑅𑐐𑐸 𑐫𑐸𑐡𑑂𑐢-𑐖𑐴𑐵𑐖𑐫𑑂 𑐰𑑅𑐐𑐸, 𑐰 𑐳𑐸𑑄 𑐣𑑄 𑐂𑐩𑐶𑐐𑐸 𑐣𑑂𑐴𑑂𑐫𑑅𑐣𑐾 𑐡𑐣𑐾 𑐩𑐦𑐸𑐟" 𑐢𑐎𑐵𑑅 𑐢𑐵𑑅𑐐𑐸 𑐡𑐸𑑋 𑐳𑐩𑑂𑐨𑐰𑐟𑑅 𑐣𑐵𑐂𑐮𑐫𑐵 𑐩𑐸𑐴𑐵𑐣𑐫𑐵 𑐮𑐶𑐎𑑂𑐎 𑐠𑑂𑐰 𑐣𑑁𑐳𑐾𑐣𑐵 𑐫𑐸𑐡𑑂𑐢 𑐖𑐹𑐐𑐸 𑐏𑑅, 𑐕𑐵𑐫𑑂 𑐢𑐵𑑅𑐳𑐵 𑐕𑐸𑑄 𑐃 𑐮𑐶𑐥𑐵, 𑐫𑐎𑑂𑐰 𑐱𑐾𑐬𑑂𑐜𑐾𑐣𑐟 𑐦𑐵𑐬𑑀𑐫𑐵 𑐀𑑄𑐐𑐬𑐎𑑂𑐲𑐎𑐫𑐵 𑐬𑐸𑐥𑐫𑑂 𑐏𑐣𑐾𑐡𑐟𑑋 𑐳𑐩𑐸𑐡𑑂𑐬𑐷 𑐫𑐸𑐡𑑂𑐢𑐫𑑂 𑐱𑐾𑐬𑑂𑐜𑐾𑐣 𑐣𑐵𑐥𑑄 𑐦𑐵𑐬𑑀𑑄 𑐮𑐸𑐎𑑂𑐎𑐵 (L'kkw, 𑐳𑐩𑑂𑐨𑐰𑐟𑑅 𑐮𑐶𑐥𑐵 𑐮𑐵𑐂𑐳𑐶𑐫𑐵𑐫𑐵 𑐣𑐵𑐩𑑄 𑐩𑑂𑐴𑐳𑐷𑐥𑐶𑑄 𑐩𑐣𑐸𑐟), 𑐰 Šqrsšw (Shekelesh) 𑐩𑐣𑐸𑐟𑐾𑐟 𑐣𑑄 𑐧𑐸𑐎𑐮𑑋

 𑐳𑐶𑐬𑐶𑐫𑐵𑐮𑐷 𑐀𑐨𑐶𑐫𑐵𑐣
 𑐣𑑂𑐴𑐵𑐥𑐵𑑄𑐐𑐸 𑐳𑐶𑐬𑐶𑐫𑐵𑐮𑐷 𑐀𑐨𑐶𑐫𑐵𑐣
𑐎𑐵𑐡𑐾𑐱 𑐫𑐸𑐡𑑂𑐢𑐫𑐵 𑐟𑐟𑑂𑐎𑐵𑐮 𑐣𑑂𑐴𑑂𑐫𑑅 𑐬𑐵𑐩𑐳𑐶𑐖 𑐡𑑂𑐰𑐶𑐟𑐷𑐫𑑄 𑐎𑐣𑐵𑐣𑐫𑑂 𑐣𑑂𑐴𑐵𑐥𑐵𑑄𑐐𑐸 𑐀𑐨𑐶𑐫𑐵𑐣 𑐫𑐵𑑅𑐐𑐸 𑐏𑑋 𑐰𑐫𑑂𑐎𑑅𑐫𑐵 𑐣𑑂𑐴𑐵𑐥𑐵𑑄𑐐𑐸 𑐀𑐨𑐶𑐫𑐵𑐣 𑐰𑐫𑑂𑐎𑑅𑐫𑐵 𑐱𑐵𑐳𑐣𑐎𑐵𑐮𑐫𑐵 𑐥𑑂𑐫𑑄𑐐𑐹𑐐𑐸 𑐡𑑃𑐫𑑂 𑐖𑐹𑐐𑐸 𑐏𑐣𑐾𑐡𑐸𑑋 𑐠𑑂𑐰 𑐀𑐨𑐶𑐫𑐵𑐣𑐫𑐵 𑐮𑐸𑐩𑐣𑑂𑐟𑐶𑐂 𑐠𑑁𑑄𑐫𑐵 𑐧𑐾𑐬𑐸𑐟𑐫𑐵 𑐮𑐶𑐎𑑂𑐎 𑐣𑐵𑐴𑐬 𑐀𑐮-𑐎𑐵𑐮𑑂𑐧𑐫𑐵 𑐮𑐸𑐩𑐣𑑂𑐟𑐶𑐂 𑐣𑑂𑐴𑐵𑐥𑐵𑑄𑐐𑐸 𑐱𑐶𑐮𑐵𑐮𑐾𑐏(Commemorative stelae of Nahr el-Kalb) 𑐡𑐫𑐾𑐎𑐮𑑋 𑐡𑑂𑐰𑐮𑑄𑐡𑑂𑐰 𑐡𑑃𑐫𑐵 𑐩𑑁𑐳𑐩𑐫𑐵 𑐴𑐸𑐣𑐶𑑄 𑐱𑐶𑐮𑐵𑐮𑐾𑐏 𑐥𑐹𑐰𑑄𑐎 𑐧𑑂𑐰𑐣𑐾 𑐩𑐕𑐶𑑄𑑋
𑐠𑑅𑐐𑐸 𑐱𑐵𑐳𑐣𑐫𑐵 𑐥𑑂𑐫𑑄𑐐𑐹𑐐𑐸 𑐡𑑃𑐫𑑂 𑐳𑐶𑐬𑐶𑐫𑐵𑐫𑑂 𑐠𑑅𑐐𑐸 𑐀𑐨𑐶𑐫𑐵𑐣𑐫𑐵 𑐗𑑂𑐰𑐮𑐫𑑂 𑐴𑐶𑐟𑑂𑐟𑐵𑐂𑐟 𑐩𑐿𑐟𑑂𑐬𑐷𑐬𑐵𑐖𑑂𑐫 𑐀𑐩𑐸𑐬𑐸 𑐎𑐧𑑂𑐖𑐵 𑐫𑐵𑐣𑐵𑐡𑐶𑐮𑑋
 𑐣𑐶𑐎𑑂𑐰𑑅𑐐𑐸 𑐳𑐶𑐬𑐶𑐫𑐵𑐮𑐷 𑐀𑐨𑐶𑐫𑐵𑐣
 𑐳𑑂𑐰𑑄𑐐𑐹𑐐𑐸 𑐳𑐶𑐬𑐶𑐫𑐵𑐮𑐷 𑐀𑐨𑐶𑐫𑐵𑐣
 𑐮𑐶𑐥𑐵𑑄𑐐𑐸 𑐳𑐶𑐬𑐶𑐫𑐵𑐮𑐷 𑐀𑐨𑐶𑐫𑐵𑐣
 𑐴𑐶𑐟𑑂𑐟𑐵𑐂𑐟 𑐣𑐵𑐥 𑐱𑐵𑐣𑑂𑐟𑐶 𑐳𑐣𑑂𑐢𑐶
 𑐣𑑂𑐫𑐸𑐧𑐶𑐫𑐣 𑐀𑐨𑐶𑐫𑐵𑐣𑐟
 𑐮𑐶𑐧𑐶𑐫𑐵𑐫𑐵 𑐀𑐨𑐶𑐫𑐵𑐣𑐟

𑐳𑑂𑐰𑐫𑐵𑐡𑐶𑐳𑑃
 𑐥𑑂𑐬𑐵𑐔𑐷𑐣 𑐩𑐶𑐳𑑂𑐬

𑐮𑐶𑐢𑑄𑐳𑐵

पुचः:𑐩𑐶𑐳𑑂𑐬𑐫𑐵 𑐂𑐟𑐶𑐴𑐵𑐳
पुचः:𑐥𑑂𑐬𑐵𑐔𑐷𑐣 𑐩𑐶𑐳𑑂𑐬